बसाड़-नेपानगर रोड पर ऐपे पलटने से 1 की मौत
भास्कर संवाददाता | निंबोला/नेपानगर
गुरुवार सुबह बसाड़-नेपानगर रोड पर ऐपे पलटने से एक युवक की मौत हो गई। चालक सहित चार लोग घायल हो गए। ऐपे में सवार चार युवक नेपानगर से बुरहानपुर में शादी समारोह में जा रहे थे। प्रत्यक्षदर्शियों के अनुसार शराब के नशे में धक्का-मुक्की करने पर चालक नीचे गिर गया। इसके बाद एेपे असंतुलित होकर पलट गया।
जानकारी अनुसार सुबह 11.30 बजे नेपानगर निवासी विनोद पिता राजू, बाला कोली, मनोज विट्ठल आैर 25 वर्षिय याेगेश पिता सुरेशराव कार से बुरहानपुर के गुर्जर भवन में भूषण चौधरी की शादी में जाने के लिए निकले थे। रास्ते में कार खराब हो गई। इसके बाद बोरी में चारों ने ऐपे एमपी 68 आर 0278 से लिफ्ट ली। ऐपे में 10 लोग सवार थे। शादी में जा रहे चारों युवकों ने शराब पी रखी थी। इस कारण नशे में मस्ती कर रहे थे। बसाड़-बोरी के बीच केला चैंबर के पास उन्होंने चालक भूरा प्रेमसिंह को धक्का दिया। इससे वह चलते वाहन से नीचे गिर गया। इसके बाद ऐपे अनियंत्रित होकर पलट गया। राहगीरों ने जैसे-तैसे ऐपे को उठाया। 5 घायलों को निजी वाहन से बसाड़ फाटा तक लाए। इसके बाद जननी एक्सप्रेस से बुरहानपुर लाए। रास्ते में 25 वर्षिय योगेश ने दम तोड़ दिया।
प्रत्यक्षदर्शी युवराज सोनी ने बताया मैं पीछे ऐपे चला रहा था। किसी ने आगे चल रहे चालक को अंदर से धक्का दिया। इससे चालक नीचे गिर गया। कुछ ही देर में ऐपे पलटा। एएसआई रामप्रसाद त्रिपाठी ने बताया प्रधानआरक्षक प्रहलाद बोरासे, आरक्षक अर्जुनसिंह ने घटना स्थल का निरीक्षण किया। ऐपे वाहन में क्षमता से अधिक सवारी बैठी थी। इस कारण चालक के खिलाफ तेज गति और लापरवाही से वाहन चलाने का केस दर्ज किया है। चालक की स्थिति भी नाजुक है। इसके अलावा विनोद पिता राजू, बाला कोली और मनोज विट्ठल घायल है। घायल अस्पताल में पहुंचे तो ड्यूटी डॉक्टरों ने पर्ची बनाकर लाने के लिए कहा। पर्ची बनने तक घायलों को हाथ तक नहीं लगाया। इस दौरान महापौर अनिल भोसले ने पहुंचकर डॉक्टरों को फटकार लगाई। इसके बाद उपचार शुरु हुआ।
घायलों को जिला अस्पताल में भर्ती करने के बाद योगेश के पिता सुरेशराव जिला अस्पताल पहुंचे। यहां योगेश के मित्र सहित अन्य परिजन मौजूद थे। दो घंटे तक पिता को योगेश की मौत के बारे में नहीं बताया गया। जानकारी मिलने पर वह बदहवास हो गए। मां मीनाबाई को भी घटना के बारे में घर पहुंचने तक नहीं बताया गया। बेटे का शव देख वह बिलख पड़ी। देर शाम पीएम के बाद शव परिजनों को सौपा गया। नगर के मुक्तिधाम पर अंतिम संस्कार किया गया। योगेश घर में बड़ा बेटा था। जलगांव के आईसीआईसीआई बैंक में कार्यरत था।
हादसे में ऐपे क्षतिग्रस्त हो गया।
योगेश।
bho_Deva awa_Deva hin_Deva hin_Deva hin_Deva hin_Deva hin_Deva san_Deva